החטא הקדמון (קומיקס)

סדרה ראשית

סם אלכסנדר מתחיל להתרגל לחייו כגיבור-על, נובה, ומגיע לבסיסו של אואטו הצופה שבירח על מנת להתאמן, כמו בכל יום. במהלך חיפושיו אחר אואטו הוא מוצא מחסן נשק, וכאשר הוא שואל את אואטו על מחסן הנשק, אואטו מספר לו על מקורותיו, ומראה לו כיצד הוא צופה ביקום. אחר כך, אואטו מספר לאלכסנדר כי אביו, ג'סי, בחיים, אף שנחשב למת.
אואטו ממשיך לצפות בנעשה ביקום, ולפתע הוא רואה כי אדם חמוש ורעול פנים בדרכו אליו, במטרה לרצוח אותו. כעבור זמן מה, בסיסו של אואטו מתפוצץ, ומכדור הארץ, תור מביא לירח את קפטן אמריקה, וולברין, האלמנה השחורה וניק פיורי, ואלו מגלים כי אואטו נרצח ביריות וכי עיניו נלקחו על ידי הרוצח. בהמשך נתגלה כי אחת מעיניו של אואטו נמצאת בידי גלגל-העין, סוכנו לשעבר של צדקיאל. פיורי מזהיר את חבריו כי בהתחשב בכך שרק מעטים ידעו על קיומו של אואטו ויכלו לרצוח אותו, ייתכן כי הרוצח הוא אחד מבעלי בריתם, אם כי קפטן אמריקה מתעקש כי אין להאשים אף אחד עד שהאמת תתגלה. בווקאנדה, מעסיק מסתורי מרכיב שלושה צוותים שיחקרו את הרצח; הצוות הראשון כולל את איש הנמלה, אמה פרוסט והפנתר השחור, הצוות השני כולל את חייל החורף, גאמורה ומון נייט והצוות השלישי כולל את דוקטור סטריינג' והמעניש. בירח, פיורי מקבל התראה על קרב בין הדבר ובין פרט מגזע "חסרי הבינה" מפותח הנושא את ה"אולטימייט נוליפייר". לאזור הקרב מגיח ספיידרמן, אשר מבחין כי חסר-הבינה משתמש ביכולות טלפתיות, אף שהוא אינו מסוגל להן. חסר הבינה יורה בעצמו, וצוות של האוונג'רס סוגר את המקום, זאת על מנת לחקור את הנסיבות שגרמו לחסר הבינה להתאבד ולהיאבק מול הדבר.
הפנתר השחור, אמה פרוסט ואיש הנמלה מגלים בבית קברות גוויות של מפלצות רבות, שהפנתר חושד שנרצחו בידי מי שרצח את אואטו, ובתוך הגוויות מוצא איש הנמלה כדורים זוהרים רבים. בינתיים בחקירתם של דוקטור סטריינג' והמעניש, הם מגיעים למימד חלופי, אשר בו הם מגלים מפלצת ענקית מתה. במקביל, הנוקמים מתחקים אחר התפתחותו של חסר הבינה, ומגיעים לגלגל-העין ולאקסטרמינטריקס, ומתפתח קרב קשה במהלכו גלגל-העין מפעיל את עין אואטו שברשותו על מנת לחשוף את סודותיה.
איש הנמלה מגלה כי הכדורים הזוהרים שמצא בתוך גויות המפלצות מכילים בתוכם קרינת גמא, ובמקביל, גלגל-העין נתפס ומספר לניק פיורי כי הוא נשכר על ידי דוקטור מידאס לפרוץ לביתו של אואטו, ומדגיש כי הוא לא האחראי לרצח. בינתיים, חייל החורף הורג את פיורי בטענה ש"לא יהיו עוד סודות", מאחר שפיורי תהה היכן עינו השנייה של אואטו.
דוקטור סטריינג' מסיק כי המעסיק שהרכיב אותו ואת חבריו לצוותים שיחקרו את הרצח הוא הרוצח בעצמו. במגדל האוונג'רס, הצוות מוצא את וולברין והענק הירוק לצד גופתו של ניק פיורי, ולאחר עימות קצר, גלגל-העין וכן גופתו של פיורי נלקחים. הפנתר השחור עוקב אחר אות שמקורה מכלי חלל אשר חג סביב כדור הארץ, ומסיק שבו נמצאת גופת פיורי, ושבו שלושת הצוותים יתכנסו כדי להתעמת זה עם זה. בתוך הכלי, כאשר כל שלושת הצוותים נוכחים, מספר חייל החורף כי הוא הרג את פיורי, ומיד לאחר מכן מופיע המעסיק הסודי, המתגלה כפיורי, אך זקן, מה שאומר כי חייל החורף הרג מודל חיקוי אנושי, ולא את פיורי האמיתי.
בעת שירותו של ניק פיורי בצבא ארצות הברית, בזמן פלישת חייזרים לקנזס, ב-1958, הוא היה עד למוות של וודי מק'קורד, שהביס את החייזרים לפני שנפגע בצורה אנושה. כאשר שותפו של מק'קורד, הווארד סטארק, הגיע למקום, הוא הציע לפיורי להצטרף להמשך עבודתו של מק'קורד, הגנת כדור הארץ, כאשר הם ינטרלו כל איום פוטנציאלי על פני כדור הארץ. פיורי הסכים, ובשנים הבאות הוא היה נלחם בסתר נגד איומים שונים על האנושות וכדור הארץ, וזאת כעבודה צדדית לשירותו בצבא. פיורי מספר לצוות הגיבורים כי גופות המפלצות אשר נמצאו נהרגו על ידו, וזאת מכיוון שהיוו איום על כדור הארץ. גלגל-העין אומר כי פיורי לא סיפר את הכל, אך עוד לפני שהוא מספיק לדבר הוא מתמוטט, בעקבות ספיגת הדברים שגנב מביתו של אואטו הצופה.
ניק פיורי מגלה לגיבורים כי הוא מזדקן במהירות וקרוב למותו, וזאת מכיוון שנוסחת האינסוף שבגופו מוצתה עד תום. פיורי מסביר כי הוא בחר כל אחד מהגיבורים שהתאספו כדי שאחד מהם ישמש כמחליפו. סירובו של פיורי לענות לדרישת הפנתר השחור להסביר מה קרה לאואטו הצופה מוביל לכך שבין פיורי לגיבורים מתפתח קרב, אשר במהלכו פיורי מפעיל את עינו השנייה של אואטו.
במצודתו של אואטו, הגיבורים אינם מצליחים לעצור את פיורי, ובמקביל, גלגל-העין מצליח לברוח מחזקתו של פיורי, ובמקומו מגיע דוקטור מידאס.
בין פיורי למידאס מתפתח קרב, אשר במהלכו מתגלה כי אואטו הותקף על ידי גלגל-העין ומדיאס, וכי לאחר תקיפתו פיורי הגיע למקום וגאל את אואטו מייסוריו, וכן לקח את עינו השנייה לאחר שהראשונה נלקחה על ידי גלגל-העין. אחר קרב ארוך, יוצר פיורי פיצוץ, אשר הורג את מידאס, וגורם לכולם לחשוב שגם פיורי מת. למרות זאת, פיורי צץ מחדש עם כוחותיו של אואטו, ובכך הוא הופך לצופה החדש.

חוברות קשורות

פרק זה לוקה בחסר. אנא תרמו לוויקיפדיה והשלימו אותו.  וכן חסרות מעט חוברות.

איירון מן והענק הירוק

לאחר שגלגל-העין מפעיל את עין אואטו שברשותו וחושף את סודותיה, טוני סטארק וברוס באנר חווים חיזיון בו סטארק שינה את פצצת הגמא שהפכה את באנר לענק הירוק, מה שגרם לסטארק בעקיפין ליצור את הענק הירוק. סטארק מציל את באנר באמצעות גרסה שונה של וירוס אקסטרמיס, המאפשרת לו לשמור על האינטלקט שלו. מתגלה כי סטארק שינה את הפצצה על מנת שבאנר לא יהרג, ונחשף סוד נוסף על השניים: לפני הפיצוץ, סטארק שלח לבאנר אזהרה בדואר אלקטרוני על ההשלכות של פצצת הגמא, וכשבאנר לא קרא זאת, התפרש כי יצירת הענק הירוק נגרמה כתוצאה מהתסכול והאגו של באנר.

ספיידרמן

לאחר שגלגל-העין מפעיל את עין אואטו שברשותו וחושף את סודותיה, רואה ספיידרמן את העבר, ומגלה כי העכביש שעקץ אותו והעניק לו את כוחותיו עקץ אדם נוסף, נערה העונה לשם סינדי מון, אשר בניגוד אליו, לא הצליחה לשלוט בכוחותיה, ולכן היא נלקחה לבידוד. לאחר הגילוי, יוצא ספיידרמן בחיפושים אחר מון. במהלך חיפושיו אחר מון, נזכר ספיידרמן כי כבר בעבר נרמז לו על קיומה של מון, כאשר נאמר לו שבמידה והוא ייבחר שלא להמשיך לחיות כגיבור-על, יהיה מי שיחליף אותו. לאחר שספיידרמן מוצא את מון הוא משחרר אותה, והיא מלבישה על עצמה קורים, וקוראת לעצמה "סילק". אחר כך, השניים נאבקים זה בזה, אך בסופו של דבר מתנשקים.
במהלך הנשיקה, מספרת סילק לספיידרמן כי היא יודעת שהוא פיטר פרקר. אחר כך, חוזר פרקר למעבדתו, שם הוא מתוודע לכך שחברתו סאג'ניי ג'פרי, אשר הייתה אמורה למסור הודעה לעיתונות בדבר מחקר, נעדרת, ולכן מחליט פרקר לבצע את ההודעה בעצמו. באולפן הטלוויזיה, מתחיל פרקר לדבר, אם כי הוא נקטע כאשר החתולה השחורה ואלקטרו תוקפים את האולפן. פרקר בורח לאחורי הקלעים, שם הוא מתלבש כספיידרמן, ויחד עם סילק, יוצא לתקוף את אלקטרו והחתולה השחורה. בין שני הצדדים מתנהל קרב קשה, אשר במהלכו מאבד אלקטרו את כוחותיו, וכן זהותו של ספיידרמן כמעט נחשפת.

ארבעת המופלאים

לאחר שגלגל-העין מפעיל את עין אואטו שברשותו וחושף את סודותיה, נזכר הדבר בעבר, כאשר ריד ריצ'רדס יצר עבורו מכונה שתחזור אותו למצב אנושי, אם כי היא לא עבדה. הדבר מגלה כי המכונה לא עבדה היות שג'וני סטורם, חברו, התעסק בה וגרם לקצר בכבלים החשמליים, שהרס את המכונה. הגילוי גורם לדבר לזעם רב, אשר מתבטא בתקיפת ג'וני, וכן ברצח של מאסטר הבובות, אם כי בהמשך מתברר שבזמן הרצח היה הדבר תחת שליטתו של האיש השקט.

דרדוויל

לאחר שגלגל-העין מפעיל את עין אואטו שברשותו וחושף את סודותיה, נזכר מאט מורדוק בכמה וכמה דברים אשר אירעו לו ולמשפחתו בעודו היה תינוק. מורדוק נזכר בתמונה מעברו בה אימו, מאגי, מדממת וצמודה לקיר בעוד אביו עומד בפנים זעופות. על מנת לדעת במה מדובר, מחפש מורדוק את מאגי, בכנסייה בה היא עובדת, אך מגלה כי היא למעשה נמצאת בכלא. כאשר מורדוק מבקר בכלא את מאגי, היא מספרת לו כי היא נאסרה היות שביצעה פעולות ונדליזם מטיפות דת. בהמשך, מנסה מורדוק להמשיך בעבודתו הרגילה, אך התמונה מן העבר ממשיכה להופיע ולהציק לו. במקביל, מאגי של מורדוק והשותפות שלה למעשה מועברות למאסר מבודד ביערות ווקאנדה.
לאחר שמורדוק שומע על העברת מאגי, הוא פולש לווקאנדה, ושם מתעמת עם הפנתר השחור, אשר בסופו של דבר משחרר עבורו את מאגי והשותפות שלה לחופשי. במהלך הטיסה חזרה, שואל מורדוק את מאגי מדוע היא עזבה אותו ואת אביו בילדותו, וזו בתחילה שותקת, אם כי אחר כך עונה. מאגי מספרת למורדוק כי לאחר שנולד הוא אהב יותר את אביו יותר מאשר אותה, מה שגרם לה לראות במורדוק שטן. מאגי מספרת כי יום אחד ניסתה לתקוף את אביו, אך כשלה בכך, נפצעה ונפלה על הקיר, ובכך למעשה היא משלימה את התמונה בה מורדוק חזה.

הפולשים

לאחר שגלגל-העין מפעיל את עין אואטו שברשותו וחושף את סודותיה, מגלה ריוקו סאבוקי כי קבוצת הפולשים יכלה למנוע את הפלת פצצת האטום על הירושימה במלחמת העולם השנייה. לאחר הגילוי, סאבוקי מתמלאת זעם רב, אשר מתבטא בתקיפת כל הבא ליד. בהמשך, מתגלה כי הטלת הפצצה הייתה למעשה תגובת הצבא לכך שקבוצת הפולשים סירבה לגרום לצונאמי שישמיד את הצי הימי של יפן.

תור ולוקי

לאחר שניק פיורי מפעיל את עין אואטו שברשותו וחושף את סודותיה, מגלה תור כי אנג'לה היא בתו של אודין, ובכך היא למעשה אחותו שלו ושל לוקי. עוד מגלה תור כי אנג'לה "נהרגה" בהיותה תינוקת במהלך המלחמה של אסגרד מול הממלכה העשירית, מה שגרם לאודין לנתק את המלכה העשירית מתשע הממלכות האחרות. אחר כך, חוזר תור לאסגרד, זאת על מנת להתעמת עם אמו בנוגע לקיומה של אנג'לה, וכן נוסע לממלכה העשירית, יחד עם לוקי, כדי ללמוד עוד אודות אחותו.
בממלכה העשירית, הידועה כ"גן-עדן", תור ולוקי מתוקפים על ידי שומרי הממלכה. בחלל, אנג'לה ושומרי הגלקסיה מותקפים בידי שודדי חלל, וכאשר תור שולח לה מסרי טלפתיה שהשער לממלכה העשירית נפתח, היא נוטשת את השומרים. לוקי ותור נאבקים באנשי הממלכה העשירית, כשלפתע אנג'לה מופיעה, ונלחמת לצד הממלכה העשירית. מלאכי הממלכה העשירית חושפים בפני תור כי אודין הוא למעשה האשם באשר קרה לאנג'לה, תור אינו מאמין למלאכים, מתמלא זעם ותוקף את השומרים של הממלכה. לאחר קרב ארוך, השומרים ואנג'לה מציעים ללוקי להצטרף אליהם, וזה מסכים, ולאחר ההצטרפות הופך לאישה. בסופו של דבר, אנג'לה ולוקי מביסים את תור. בהמשך, לוקי האישה מובילה צי צבאי של הממלכה העשירית לאסגרד, זאת כדי לתקוף אותה. בינתיים, תור מצליח להשתחרר מהשבי, ונלחם באנג'לה פעם נוספת, כאשר במקביל אודין יוצא לעבר הממלכה העשירית. בהגיעו לממלכה העשירית, אודין מספר לתור, לוקי ואנג'לה את אשר קרה באמת, וחוזר בפני אנג'לה שוב ושוב כי אנשי הממלכה העשירית שיקרו לה, וכי הוא באמת אוהב אותה. בעקבות כך, לוקי חוזרת להיות בן, ולאחר מכן עוזב את צד הממלכה העשירית, ואנג'לה עוזבת את המקום ויוצאת לחקור עולמות אחרים שעדיין לא נגלו.

מכירות

מבחינת מכירות, אירוע "החטא הקדמון" היווה כישלון עבור מארוול קומיקס, כשהחוברות שיצאו במסגרתו דורגו במקומות נמוכים יחסית במכירות ומכרו רק כמה עשרות אלפי עותקים.

סדרה ראשית

בחודש אפריל פורסמה החוברת הראשונה כחלק מהסדרה הראשית של האירוע, "Original Sin #0", וזו מכרה 73,024 עותקים, ודורגה במקום השמיני במכירות. בחודש מאי יצאה החוברת "Original Sin #1", וזו מכרה 147,045, וכן דורגה במקום הראשון במכירות, עוד בחודש אפריל יצאה החוברת "Original Sin #2" אשר מכרה 92,643 עותקים ודורגה במקום השישי במכירות. בחודש יוני יצאה החוברת "Original Sin #3", וזו מכרה 93,351 עותקים, וכן דורגה במקום השלישי במכירות, עוד בחודש יוני יצאה החוברת "Original Sin #4" אשר מכרה 88,508 ודורגה במקום השישי במכירות. בחודש יולי יצאה החוברת "Original Sin #5", אשר מכרה 91,420 עותקים, וכן דורגה במקום הרביעי במכירות, עוד בחודש יולי יצאה החוברת "Original Sin #6" אשר מכרה 89,324 עותקים ודורגה במקום השישי במכירות. בחודש אוגוסט יצאה החוברת "Original Sin #7", אשר מכרה 91,291 עותקים ודורגה במקום השלישי במכירות. בחודש ספטמבר פורסמה החוברות האחרונה כחלק מהסדרה הראשית של האירוע, "Original Sin #8", וזו מכרה 90,478 עותקים, וכן דורגה במקום השביעי במכירות.
בסך הכל, נמכרו כל חוברות הסדרה הראשית של האירוע בהוצאה המקורית 857,085 עותקים, מה שהופך את הסדרה הראשית של האירוע לכישלון חרוץ מבחינת מכירות.